Hans Kristian Skibby (DF), 2005-05-20:
Som nævnt i indledningen til regeringens regionalpolitiske redegørelse 2005 har man siden regeringsskiftet i 2001 fremsendt en årlig redegørelse til Folketinget med en konkretiseret vurdering af situationen og udviklingsmulighederne i de enkelte danske regioner, herunder specielt vilkårene i de danske yderdistrikter.
Dansk Folkeparti bifalder dette initiativ og mener klart, at Folketinget via en årlig redegørelse til stadighed opnår de bedste forudsætninger for at følge udviklingen på godt og ondt.
Dansk Folkeparti finder det af stor betydning, at vi har politisk fokus på emnet, bl.a. ved til stadighed at analysere udviklingen inden for eksempelvis befolkningsudvikling, beskæftigelsessituationen, indkomstudvikling, lokaliseringen af statslige arbejdspladser og de enkelte regioners konkurrenceevne set i forhold til hinanden.
Til trods for at regeringen efter det seneste folketingsvalg valgte at udelukke Dansk Folkeparti fra direkte indflydelse på valgperiodens regeringsgrundlag, vil vi alligevel komplimentere regeringen for, at den i det fremlagte regeringsgrundlag har valgt at sætte øget fokus på den fortsatte regionale udvikling.
Dansk Folkeparti anerkender, at den regionale forskellighed på visse områder desværre er meget svær at ændre set i relation til eksempelvis virksomhedernes konkurrenceevne ud fra logistiske betragtninger om transportadgange og tilgængeligheden af veluddannet arbejdskraft og infrastruktur generelt.
Men Dansk Folkeparti mener samtidig, at Folketinget skal gøre, hvad man kan for at støtte og hjælpe de danske yderdistrikter.
Således er det glædeligt, at regeringen nu udarbejder en ambitiøs samlet og flerårig national strategi, som skal skubbe på for den rigtige udvikling.
Ligeledes hilser Dansk Folkeparti det velkommen, at regeringen nedsætter et regionalpolitisk ministerudvalg, som primært får til opgave at koordinere og følge op på de enkelte delinitiativer.
Dansk Folkeparti vil nu frabede sig ligefrem at være hurra- og hallelujastøtte for denne del af regeringens initiativ.
Lad mig i den forbindelse understrege, at de fromme løfter og flotte initiativer på ingen måde er nok i sig selv.
Således ser vi i Dansk Folkeparti frem til de næste års redegørelser på området, for der skal ske noget.
Det er vigtigt, at der bliver sat yderligere skub i den rigtige udvikling.
Specielt vil vi fra Dansk Folkepartis side følge udviklingen nøje, når det gælder fremtidig udvikling af de enkelte områders evne til at tilbyde gode job og uddannelser til de unge og de nye på arbejdsmarkedet.
Vi vil også have fokus på områdernes evne til at tiltrække og fastholde indbyggere, og endelig vil vi have fokus på områdernes evne til at udvikle og stimulere det lokale erhvervsliv.
Som det fremgår af redegørelsen, er den danske befolknings uddannelsesniveau generelt blevet højere over de seneste årtier, men ikke overraskende har der været en forholdsvis bedre udvikling, jo nærmere man kommer på de danske storbyområder.
Men positivt er det, at de regionale forskelligheder er relativt beskedne i Danmark, hvis man sammenligner med andre lande omkring os.
Dette faktum vidner klart om, at det er muligt at minimere de regionale forskelligheder, såfremt der er politisk vilje og styrke til at støtte de initiativer, der fremmer sagen.
Dansk Folkeparti er af den overbevisning, at den bedste succes skabes på dette område, ved at nye initiativer kommer fra lokalpolitisk side.
Lokalpolitisk forankring giver nemlig ejerskab og ansvarsfølelse, så man lokalt gør sit yderste for at skubbe udviklingen i den rigtige retning.
Med det nye kommunale landkort, hvor der ser ud til at blive 98 kommuner i Danmark, mener Dansk Folkeparti, at de geografisk og indbyggermæssigt større kommuner vil blive bedre i stand til at fokusere på helhed og fælles styrke, ikke mindst i de nye kommuner, hvor landområder bliver nye dele af købstæder og mere indbyggertunge områder.
Dansk Folkeparti er ikke ligefrem begejstret for de fem nye regioner, som skyder op i forbindelse med nedlæggelsen af amterne, men skal jeg ligefrem komme med en positiv kommentar om de nye regioners tilblivelse, må det absolut være, at man ad den vej kan motivere til øget dialog og udviklingsvilje på kryds og tværs af de gamle amtsgrænser.
Som det nævnes i redegørelsen, stod regeringen i 2003-04 bag en undersøgelse af de enkelte regioners evne til eller mulighed for at skabe vækst.
Ikke overraskende viste der sig store forskelle i evnen hertil, da mange faktorer spiller ind.
Primært den sidste vækstdriver, innovation, synes jeg er værd at hæfte sig ved.
Innovation menes at være den samlede evne til ikke bare at kunne konkretisere og komme med gode nye ideer og tiltag til produkter og andre ting, men også evnen til at sørge for finansiering, effektuering og projektudførelse i praksis.
Ikke overraskende har regeringens intentioner om udflytning af statslige arbejdspladser fyldt meget i den politiske debat, og det er ikke uden grund.
Gennem flere år har man efterspurgt en mere ligelig fordeling af de statslige arbejdspladser, men mange forslag er blevet skudt ned, lige så hurtigt som de kom op, med udgangspunkt i opgavevaretagelse og helhedsbetragtninger.
Dansk Folkeparti har stor forståelse for den samlede helhedsbetragtning, men vil meget gerne være med til at arbejde aktivt for, at flere offentlige arbejdspladser bliver placeret uden for hovedstaden.
F.eks. har jeg personligt aldrig kunnet forstå, hvorfor Vejdirektoratet skal ligge så centralt.
Vi anerkender problematikken, men vil alligevel notere os, at følgende aftaler om udflytning af job er på plads.
Det er, som nævnt i redegørelsen, Sikkerhedsstyrelsen, der kom til Esbjerg med 79 stillinger, og Styrelsen for Social Service, der kom til Odense med i alt 13 stillinger.
Men hvis man skal være helt ærlig, er det ikke ligefrem særlig mange stillinger, som det trods en ihærdig indsats er lykkedes at få overtalt til en flytning.
Ligeledes er forsvarsforliget, der over en periode menes at flytte omkring 1.500 statslige arbejdspladser væk fra hovedstadsregionen, et fornuftigt initiativ, som gør, at en større procentdel af de folk, der er ansat inden for forsvaret, vil komme til at bo i Vestdanmark.
Summa summarum er der lang vej endnu, og Dansk Folkeparti vil arbejde hårdt for at holde regeringen på rette kurs.
Denne kurs bør på relativt kort sigt forbedre den kommunalpolitiske udvikling yderligere.